A̱skahan nga bꞌa̱ kamoo̱ ngjiko̱ Jesu já niꞌyakuyáha̱ a̱nte Judea̱.
Yo̱ yꞌejñako̱ já niꞌyakuyáha̱ chuba ni̱stjin nga tsaténtá xu̱ta̱ xi tjín yo̱.
Jua ta̱ tsaténtá xu̱ta̱ nanki Enon,
yo̱ má tiña maha̱ nanki Salim,
a̱tꞌaha̱ ꞌyún tjín ntánijua yo̱.
I̱ncha jꞌai xu̱ta̱ nga kisaténtá yo̱.
Bꞌa̱ kama nkꞌie nga najmi kje̱e sꞌeyaꞌyún Jua.
A̱sꞌa̱i já niꞌyakuyáha̱ Jua ko̱ nku nda̱ judio̱ kinchja̱ni̱jmíyaha xi nkú tsꞌín tjíhin nga tsꞌi̱ín je yjoho̱ xu̱ta̱ judio̱ nginku̱n Nti̱a̱ná.
I̱ncha ngjisehe̱ Jua ko̱ bꞌa̱ kitsúhu̱:
—Ji nda̱ maestru̱,
nda̱ xi jꞌaisehi ngabantá ntáje̱ Jordan,
xi tsixínyai yáha kui,
kui xi ta̱ tíbaténtá ko̱ ngayjee̱ xu̱ta̱ tíi̱ncha fisehe̱.
A̱sꞌa̱i bꞌi̱ tsꞌín kinchja̱ Jua:
—Ndaha nku ni najmi ma tsꞌínkjáíhi̱n xu̱ta̱ tsa najmi ndji̱o̱jmi ján kikꞌa̱i̱hi̱ ra̱.
Jun kinuꞌyó ni xi kinchja,
nga najmi an nda̱ xi tsꞌi̱ín nibá Nti̱a̱ná ngajoho̱.
Tu̱ kinꞌe nibá títjuhúnna.
Xi nkúhu tsa nku kju̱a̱bixan,
nkuhú nda̱ xi tíbixan.
Nda̱ xinkjín nda̱ bixoo̱n tu̱ síjñatꞌahá ra̱.
Tímjéñjuhu̱ ni xi tínchja̱ ko̱ tsjo tímaha̱ nga tíntꞌé nta̱ha̱ nda̱ bixoo̱n.
Bꞌa̱ tsꞌín an ndꞌa̱i̱.
Ja tsichu ma ndju̱ú kju̱a̱tsjona̱.
Kui ndo̱ xi tjíhin nga nkꞌa ngju̱a̱i̱,
an kinte kfíán.
’Xi nibáha nkꞌa ján ꞌyún chánka sa nga tu̱ yáhá ni.
Xi tje̱he̱n ra̱ a̱sunntee̱,
kui xi xu̱ta̱ a̱sunnte ko̱ ni xi tsꞌe̱ a̱sunntee̱ nchja̱.
Xi nibáha ndji̱o̱jmi ján ꞌyún chánka sa nga tu̱ yáhá ni.
Títsuya ni xi kikie ko̱ ni xi kintꞌé,
tu̱nga najmi chꞌa tísꞌejihín ra̱ én xi tínchja̱.
Tu̱nga xi tísꞌejihi̱n én xi tínchja̱,
kui títsꞌínkie yjoho̱ nga kju̱axi̱ én xi nchja̱ Nti̱a̱ná.
A̱tꞌaha̱ xi kitsꞌín nibá Nti̱a̱ná,
kui xi nchja̱ éhe̱n Nti̱a̱ná,
a̱tꞌaha̱ Nti̱a̱ná kitsjáyjehe̱ Espiri̱tu̱.
Nti̱a̱ Na̱ꞌmiu̱ ꞌyún tjoho̱ Ntíhi̱ ko̱ ngayjee̱ ni xi tjín ja kitsꞌínkjasꞌen a̱ya ntsja.
Xi tísꞌejihi̱n Ntíu̱,
kui xi tíjña tíkꞌun sín.
Tu̱nga xi najmi tíma mjehe̱ nga ku̱i̱ntꞌé éhe̱n Ntíu̱,
kui xi najmi kꞌúéjña tíkꞌun.
Kju̱a̱kjaha̱n Nti̱a̱ná tíjñanehe̱.